LEGENDA NAGA PANGERAN 

(Bong Tiong Hiap) 


Pada suatu masa di zaman dahulu terdapatlah sebuah negara bernama Nagarang. 
Rakyat negara itu hidup dengan aman dan makmur. Negara Nagarang mempunyai 
sebuah kuala sungai yang terlalu elok dibuat pelabuhan. Sudah termashyur 
keseluruh rantau akan keadilan dan keindahan negara Nagarang sehinggakan 
ramailah dagang senteri datang berjual-beli di negara Nagarang itu sehingga setiap 
hari berpikul-pikul emas yang bertukar tangan. 

Raja dan permaisuri negara tersebut mempunyai seorang puteri yang amat jelita. 
Akan puteri itu amat disayangi oleh baginda berdua kerana baik rupanya dan budi 
bahasanya. Malah seluruh rakyat juga amat menyayangi puteri baginda. Akan 
kecantikan puteri baginda itu dikata orang, rambutnya hitam ikal mayang lagi 
panjang mengurai, mukanya bujur sirih, pipi bagai pauh dilayang, kulitnya putih 
melepak bagaikan kapas terkupas, dadanya bidang lehernya jinjang, betisnya 
bunting padi. Jikalau tuan puteri itu minum nescaya air terbayang di halkumnya, 
demikianlah kecantikan tuan puteri diceritakan orang. 

Maka pada suatu hari datanglah satu musibah melanda negara Nagarang itu. Seekor 
naga pangeran yang datang dari benua yang jauh telah lalu dengan berenang di laut 
dalam. Maka apabila naga pangeran itu ternampak akan muara negara Nagarang 
maka bersegeralah naga pangeran itu mudik ke kuala untuk berehat melepaskan 
penat dan mencari makan. Maka selepas mudik ke darat sekadar sepenanak nasi 
lamanya maka naga pangeran itu pun memanjat tebing sungai. Apabila sampai 
kedarat, maka naga itu melihat terlalu banyak kerbau lembu kepunyaan raja 
berkeliaran di bendang. Oleh kerana naga pangeran tersebut tersangat lapar kerana 
sudah lama mengembara, maka dengan tidak berlengah lagi naga itu menerkam dan 
membunuh berpuluh-puluh ekor kerbau dan lembu lalu dimakannya. 

Maka gemparlah segala pengembala raja melihatkan rupa naga pangeran itu yang 
terlalu bengis dengan besarnya. Segala gembala pun pergilah ke istana untuk 
memberitahu kepada raja akan kisah naga yang terlalu garang dan besarnya telah 
datang membunuh segala ternakan raja sekiannya. Maka apabila di dengar oleh raja 
akan bisingnya di perkarangan istana maka segeralah baginda bertanya apakah 
yang terjadi. Maka segeralah disembah pegawai menteri kononnya ada seekor naga 
ganas yang datang menyerang negeri. Maka baginda terkejut sambil menampar- 
nampar dahi, "Aduhai, bala apa pula yang datang, musibah apa pula yang 
menjenguk." demikian baginda berkata. 

Setelah yang sedemikian, baginda segera memanggil temenggung dan laksamana 
untuk bermesyuarat, "Apakah yang elok kita lakukan sekarang kerana katanya naga 
telah datang mengganas. Maka apakah kita hendak membiarkan atau kita hendak 
menyerang? Hendak diserang, kononnya kata naga tersangat kebal, hendak dibiar 
naga terlalu ganas." Maka sekian menteri, temenggung dan laksamana pun 
menyatakan pendapat masing-masing. Maka menyembahlah temenggung, "Ampun 
tuanku, sembah patik harap diampun. Pada pendapat patik ini, elok sekiranya kita 
biarkan naga itu makan sebanyak yang dia suka, kerana naga ini naga yang dagang. 

Jadi pastinya setelah ia kenyang, naga akan berlalu, dan rakyat jelata tidak rosak. 
Ampun tuanku." 

Setelah didengari oleh baginda maka bagindapun tunduk memikirkan hal tersebut, 
akan tetapi kata temenggung juga yang disukai baginda. Maka baginda bertitah 
"Jikalau yang sedemikian, maka eloklah kita mengundur segala rakyat dan dagang, 
kerana sekiranya kita menyerang ramailah rakyat yang mati, sedangkan sekiranya 
dibiarkan, naga itu hanya memakan kerbau dan lembu sahaja juga. Kerbau dan 
lembu boleh dibeli, tetapi kalau binasa rakyat, hancurlah negeri." Maka sesudah 
bermesyuarat, segeralah diperbuat sebagaimana dititah oleh baginda. 

Akan naga pangeran itu pun kenyanglah maka tertidurlah naga itu selama beberapa 
hari. Ketika naga pangeran itu tertidur, maka datanglah segerombolan perompak 
yang mendengar tentang khabar naga menyerang negara Nagarang dan telah 
datang untuk mencari peluang untuk merompak dan mengumpul harta. Maka 
dilihatnya terlalu banyak kerbau dan lembu berkeliaran tanpa gembala, kerana telah 
diperintah raja agar dibiar segala kerbau lembu, jangan diambil agar menjadi 
makanan naga sehingga naga itu kenyang nanti dan cepat pergi dari situ. Maka 
perompak itu merasa terlalu gembira, maka segeralah dia menyuruh orang-orangnya 
menghalau kerbau dan lembu itu untuk dibawa pergi. Lagipun, hatinya kecut melihat 
naga pangeran itu terlalu besar dan dashyat rupanya itu. 

Setelah naga pangeran tersebut bangun maka dilihatnya tidak terdapat seekorpun 
kerbau lembu untuk dimakannya, maka beranglah naga pangeran tersebut lalu naga 
pangeran itu pun merayau-rayau mengganas mencari makanan, maka banyaklah 
manusia yang menjadi mangsanya. Apabila dilihat oleh raja bahawa naga itu mula 
mengganas, maka segeralah disuruhnya seribu orang pengawal untuk duduk 
menjaga puteri baginda, sementara baginda sendiri bersiap sedia untuk 
menggempur naga pangeran tersebut. Maka dipesannya kepada seribu pengawal 
agar segera membawa puteri baginda pergi ke negara Gangga Sabak sekiranya 
baginda tewas kerana biarlah puterinya hidup walaupun baginda mati. Maka 
menangislah ketiga beranak dengan begitu pilu sehinggakan sekian yang melihat 
tidak dapat tidak, pasti mengalir air mata melihatkan telatah tiga beranak tersebut. 

Setelah itu baginda pun segera memimpin angkatan perang baginda menyerang 
naga pangeran tersebut. Maka setelah dilihat oleh naga pangeran angkatan baginda, 
maka segeralah naga pangeran itu menyerbu mereka kerana naga pangeran itu pun 
terlalu lapar. Segera baginda menyuruh memalu gendang perang dan dengan gegak 
gempita bunyi gendang perang angkatan perang Nagarang menyerang dengan 
lontaran panah dan tombak seperti hujan mengenai naga pangeran tersebut tetapi 
tidak dihiraukan oleh naga pangeran itu kerana tebalnya sisik naga pangeran itu 
sehinggakan tidak dapat ditembusi oleh panah dan lembing. Maka diserbu pula oleh 
naga pangeran dan ditelannya askar baginda dan yang lain panglima sehingga 
pecahlah angkatan perang baginda dan habis bertebaran sekian askar tidak terperi 
lagi. Baginda juga turut tercedera, hanya dengan bersusah payah diselamatkan oleh 
temenggung jauh daripada naga pangeran. 

Maka semua rakyat negara Nagarang itu pun berpindah lari kerana takutkan naga. 
Tambahan lagi raja Nagarang pun disangka sudah mati, pada siapa lagi mereka 
berlindung. Setelah sekian lama maka negara Nagarang tersebut tinggal menjadi 

padang jarak padang tekukur. Maka sekian pegawai yang seribu pun turut membawa 
tuan puteri lari kerana menyangka baginda telah mangkat dibaham naga. Oleh 
kerana sudah tidak ada orang yang tinggal di situ, maka naga pangeran tersebut 
sentiasa merasa lapar kerana tiada siapa lagi yang boleh dimakannya. Maka naga 
pangeran tersebut pun berpindah kenegara sebelah yang bernama Gangga Sabak 
kerana mengikut orang ramai yang berpindah itu. 

Maka habislah gempar pula negara Gangga Sabak menjadi huru-hara akibat 
diserang oleh naga pangeran yang ganas itu. Semua rakyat menderita dan bimbang 
kerana ancaman naga pangeran tersebut. Maka pada suatu hari, putera raja pun 
datang menyembah agar dia dibenarkan pergi membunuh naga tersebut, tetapi 
dilarang oleh raja dan permaisuri kerana bimbangkan keselamatan putera mereka. 
Maka disuruhlah semua panglima dan tentera baginda untuk menyerang naga 
pangeran tersebut tetapi semua mereka gagal, malah ramai yang menjadi mangsa 
dimakan oleh naga pangeran sementara yang terselamat pula ramai yang cedera 
kerana terkena bilasan ekor atau kuku naga pangeran itu. Maka habislah segala 
rakyat berdukacita termasuk paduka duli raja menjadi masyghul. 

Maka berfikirlah putera raja itu, "Jikalau begini habislah segala rakyat binasa 
sekiranya dibiarkan naga pangeran itu berluasa. Patutlah aku membunuhnya." 
Setelah berfikir sedemikian, maka putera raja itupun mengemaskan segala alat 
senjata dan bekalan yang patut lalu turun secara senyap-senyap pada waktu tengah 
malam untuk mencari naga tersebut. Ketika itu juga, rombongan daripada negara 
Nagarang yang sedang dalam perjalanan membawa puteri raja telah pun berpatah 
balik kerana sudah mereka mendapat berita bahawa baginda raja Nagarang masih 
hidup. Malang pula nasib mereka kerana tanpa disangka-sangka, ketika mereka 
memasuki sempadan negara Nagarang terserempak pula rombongan tuan puteri itu 
dengan naga pangeran itu. 

Maka apabila naga pangeran itu ternampakkan rombongan tersebut, maka segera 
naga pangeran menyerang tetapi dilawan oleh pengiring-pengiring tuan puteri 
tersebut dengan bersungguh-sungguh, kerana pengiring-pengiring tuan puteri raja itu 
berani-berani belaka dan tidak seorangpun yang mahu melarikan diri. Melihatkan 
pengiring-pengiring tuan puteri tersebut tidak berganjak, maka naga pangerang itu 
pun marahlah dan terus menggempur mereka dengan lebih buas lagi sehinggakan 
alah semua pengiring-pengiring tuan puteri tersebut sehinggalah kesemua mereka 
menjadi mangsa naga, tidak tinggal seorang pun berbaki. Setelah habis pengiring- 
pengiring tuan puteri Nagarang yang seribu itu dimakan naga tersebut, maka naga 
pengeran itu pun menggenggam tuan puteri itu agar tidak dapat lari sementara naga 
pengeran tersebut tidur kerana kekenyangan dan kepenatan kerana bertempur 
dengan pengiring-pengiring tuan puteri tersebut. Naga pengeran tersebut berhajat 
untuk menyimpan tuan puteri itu untuk dimakan pagi besok kerana ia sudah 
kekenyangan. 

Ketika putera raja itu sampai, dia merasa hairan melihat senjata dan peralatan yang 
bersepah, tetapi tidak ada mayat yang tinggal kerana semuanya habis diratah oleh 
naga pangeran tersebut. Dalam putera raja itu sibuk mencari-cari, maka 
didengarinya tangisan puteri raja itu sayup-sayup. Segera putera raja itu 
mendapatkan tuan puteri raja itu, maka dilihat naga pengeran itu tidur terlalu 
menakutkan dengan gigi yang ternganga dan gigi yang tajam sementara dalam 

genggaman naga itu terdapat seorang gadis jelita. Maka diberi isyarat oleh putera 
raja itu agar puteri raja itu duduk diam-diam, sementara putera raja itu pun 
mengambil tali lalu diikat segala kaki dan ekor naga pangeran yang sedang tidur 
kerana kekenyangan itu. 

Setelah diikat naga pangeran tersebut dengan kemasnya, putera raja itu pun 
melepaskan tuan puteri itu daripada genggaman naga tersebut. Setelah itu barulah 
putera raja itu menetak leher naga pangeran itu. Akan tetapi sisik naga pangeran itu 
terlalu kuat sehinggakan tidak lut pedang putera itu menetak. Naga pangeran itu pun 
membukakan matanya setelah merasa lehernya ditetak. Puteri raja menjerit 
ketakutan, akan tetapi putera raja tidak merasa takut sedikitpun kerana yakin 
ikatannya itu terlalu kemas sehinggakan naga pangeran sekalipun tidak akan 
terlepas. Maka betulah seperti yang dijangkakan, naga pangeran itu mengelupur 
tetapi tidak dapat melepaskan dirinya, sementara putera raja itu pula menjolokkan 
mata pedang di bawah sisik kepala naga pangeran itu dan menikam kepala naga 
pangeran itu berkali-kali. 

Naga pangeran itu mengaum kesakitan lalu mengelupur sehingga putera raja itu 
tercampak bersama pedangnya sehingga pengsan, tetapi pedang yang ditikam oleh 
putera itu telah mencederakan kepala naga pangeran itu dengan teruk sehingga 
naga pangeran itu akhirnya mati. Puteri raja itu duduk menangis disebelah putera 
raja itu yang disangkanya telah mati. Secara kebetulan lalulah segerombolan 
perompak yang telah merompak kerbau lembu itu dahulu, kerana hendak mengambil 
kesempatan lain daripada keadaan huru-hara disebabkan semua pengawal telah 
dikerah memerangi naga pangeran tersebut. Apabila ketua perompak itu melihat 
naga pangeran itu telah mati maka dia merasa dukacita kerana peluangnya untuk 
merompak akan tamat. 

Akan ketika puteri raja melihat gerombolan perompak itu datang, dia mencabut 
cincinnya lalu mengikatnya kepada rambut putera raja yang pengsan itu lalu cuba 
menyorok. Sementara itu ketua perompak menyuruh orang-orangnya memeriksa 
kawasan sekeliling untuk mencari harta yang tertinggal apabila mereka menjumpai 
puteri raja itu. Ketua perompak itu merasa sukacita apabila dia melihat puteri yang 
menangis kerana dia kenal bahawa gadis yang sedang menangis itu adalah puteri 
raja. Dengan sukacita dia menyuruh orang-orangnya memotong kepala naga 
tersebut dan memaksa puteri raja itu mengaku bahawa dialah yang membunuh naga 
tersebut. Puteri raja itu ketakutan lalu mengikut apa yang disuruh oleh ketua 
perompak itu. 

Ketua perompak itu terlalu gembira sehinggakan dia tidak menunggu untuk 
mengambil kuda putera raja itu, yang lari apabila kumpulan perompak itu 
menghampiri tempat itu, kerana dia hendak cepat berjumpa dengan bapa tuan puteri 
itu. Ketua perompak itu segera membawa puteri itu berjumpa raja lalu mengaku 
bahawa dialah yang membunuh naga itu dan menyelamatkan tuan puteri. Dia juga 
menuntut agar dikahwinkan dengan puteri raja itu. Raja Nagarang merasa dukacita 
kerana dia tidak mahu mengahwinkan puterinya dengan ketua perompak itu, tetapi 
dia tidak mempunyai pilihan lagi. 

Ketika itu putera raja yang pengsan itu sudah tersedar, dia mendapati dia 
keseorangan. Pada mulanya dia merasa dukacita kerana menyangka gadis itu telah 


http://qoldvoceanta.wordpress.com 


Halaman 4 dari 5 



meninggalkannya, tetapi setelah mendapati semua alat senjata yang bersepah itu 
telah tiada, dia tahulah bahawa ada orang yang telah datang dan membawa gadis itu 
pergi. Putera itu berazam untuk menjejak gadis itu kerana dia sudah jatuh hati 
kepada gadis itu. Dia segera memanggil kudanya yang setia lalu menjejaki kumpulan 
perompak itu. Setelah merendah lurah dan belukar, putera raja itu merasa hairan 
kerana jejak itu akhirnya membawa kearah sebuah istana. 

Apabila sampai putera itu melihat seluruh bandar tersebut terhias indah tetapi muka 
penduduk bandar itu semuanya muram-muram belaka. Putera raja itu merasa hairan 
lalu bertanyakan sebabnya kepada orang ramai, yang menerangkan kepadanya 
bahawa puteri raja itu yang telah diselamatkan daripada seekor naga oleh ketua 
perompak. Dan sekarang ketua perompak itu akan berkahwin dengan puteri tersebut. 
Barulah putera raja itu mengetahui bahawa gadis yang diselamatkannya adalah 
seorang puteri, dan ini membuat dia lebih berazam untuk menyelamatkan puteri itu 
daripada cengkaman perompak itu. Dia segera menunggang kudanya memasuki 
dewan tempat perkahwinan ketua perompak itu sedang dijalankan. 

Keadaan menjadi gempar kerana putera raja itu merempoh masuk dengan kuda 
untuk berdepan dengan ketua perompak tersebut. "Sebenarnya sayalah yang 
membunuh naga tersebut!" dia memberitahu raja dan orang ramai di dalam dewan 
tersebut. Ketua perompak itu tersenyum mengejek sambil menunding kepada kepala 
naga tersebut sambil berkata, "Akulah yang memotong kepala naga itu dan kepala 
naga itulah buktinya. Engkau tidak ada bukti." 

Putera itu tersenyum lalu berkata, "Naga itu mati kerana tikaman aku di kepalanya. 
Bagaimana engkau hendak memotong kepalanya ketika ia masih hidup, sedangkan 
sisiknya terlalu kuat. Lihatlah bekas tikaman aku di atas kepala naga jika tidak 
percaya." 

Serentak dengan itu, puteri raja Nagarang meluru kehadapan lalu menjerit "Benar. 
Pemuda inilah yang membunuh naga itu. Ketua perompak ini memaksa saya 
mengaku dialah yang membunuh naga atau dia akan mencederakan beta. Lihatlah 
cincin beta yang terikat dirambut pemuda itu yang beta ikatkan dirambutnya ketika 
dia pengsan selepas membunuh naga tersebut." 

Pengawal raja segera memeriksa kepala naga tersebut dan apabila dia melihat 
bekas tikaman dicelah sisik naga tersebut pengawal tersebut segera mengiakan 
pengakuan putera raja tersebut. Ketua perompak itu merasa sungguh marah lalu 
segera mencabut pedangnya lalu meluru kearah puteri raja itu untuk membunuhnya, 
tetapi putera raja itu segera memecut kudanya lalu memancungkan kepala ketua 
perompak itu sehingga putus terpelanting di atas lantai. 

Pengikut perompak itu segera menyerah diri apabila melihatkan ketua mereka sudah 
mati. Raja Nagarang sungguh gembira melihatkan ketua perompak itu sudah mati, 
malah puteri raja itu juga bertambah gembira apabila mendapati pemuda itu juga 
merupakan seorang putera raja. Melihatkan kedua-dua mereka sudahpun jatuh cinta 
sesama mereka, raja mengumumkan bahawa majlis perkahwinan tersebut akan 
diteruskan. Mereka berdua berkahwin dan hidup bahagia selamanya. 

TAMAT 

